钦定古今图书集成/明伦汇编/交谊典/第007卷 > 《周礼》 > 《地官》
## 钦定古今图书集成/明伦汇编/交谊典/第007卷 > 《周礼》 > 《地官》

《大司徒》“以本俗六安万民，四曰联师儒。”

〈注〉“以贤以道”，所以同其善。〈疏〉师儒，乡里教以道艺者，以其乡立庠，州党及遂皆立序，致仕贤者，使教乡闾子弟，乡闾子弟皆相联合，同就师儒也。

### 师氏中大夫一人上士二人府二人史二人胥十有二人

〈订义〉薛平仲曰：“天祐下民，作之君，作之师。君师之职，人主所以承天之寄，以善天下之民，有一未善，先王以为由己致之。师保之官，特设于教典之中，尊之中大夫、下大夫之爵，责之长，善救失之任，使人主无动不善，所以善天下之本。”杨谨仲曰：“《书》太师、太傅、太保曰三公，盖周公之所位者也，蒙宰卿之职也，以其为百官”之长，是以周公或谓蒙宰以公任卿之职。今师氏、保氏乃中大夫、下大夫之职，司徒之属官，虽职兼诏王，媺谏王恶，实以教国子为事。其徒至百二十人，则职至烦冗矣，安得以为周、召之师、保哉？郑锷曰：“三代之教世子，入则有保，出则有师，则师氏、保氏教世子之官，其职掌以媺诏王，继言教国子之”事。盖其进则诏王以媺，退则掌国子之教，故以师名官，言其足以为人之范模也。程氏曰：“古者自天子达于庶人，必须师氏以成其德业，故舜、禹、文、武之圣，皆有所从学。后世师傅之职不修，友臣之义未著，所以尊德乐道之风未成于天下。”陈及之曰：“师氏以道教国子，以媺诏王，而其徒百二十人，盖”居虎门之左，司王朝，帅四夷之隶，以守王门，其徒不得不多也。

教三行，三曰顺行，以事师长。

〈订义〉吕氏曰：“所谓贤良者，国中之先生长者也；所谓师长者，朝夕与吾处者也。朝夕与吾处者，其岁月为甚久，其条目为甚烦。才有一毫不顺，便失事师长之道，须是十分逊悌方可。”王昭禹曰：“师以德行，教人者也。长以齿位临我者也。”《荀子》曰：“师然而然，则是知若师也。此以顺行事师之谓。《记》曰：‘悌长而无遗。此以顺事长’”之谓。

掌国中失之事，以教国子弟。

〈订义〉陈君举曰：“教以国政，使之通达治体，则他日皆良公卿也。”

凡国之贵游子弟学焉。